**ELŐTERJESZTÉS**

**Körmend Város Önkormányzata Képviselő-testülete 2019. augusztus 29-i ülésére**

**Tárgy:** Pappné Horváth Ildikó ev. kérelme

Tisztelt Képviselő-testület!

Pappné Horváth Ildikó, a Mini cukrászda üzemeltetője az alábbi kérelemmel fordult az Önkormányzathoz:

A Mini cukrászdát 2. generációs cukrászmesterként üzemelteti Pappné Horváth Ildikó ev. Körmenden, a cukrászda 38 éve működik városunkban.

A cukrászda mára kinőtte jelenlegi helyét, a Széchenyi u. 2. szám alatti ingatlant.

A Körmend, Szabadság tér 12. szám alatti ingatlanban található volt tejivó megszűnésével lehetősége lenne most a cukrászdának átköltöznie az itt megüresedett ingatlanba –akként, hogy a Széchenyi u. 2. szám alatti ingatlanban is maradna cukrászati műhely.

Az átköltözéshez jelentős beruházást kell végrehajtani a vállalkozásnak. Számos eszközt kell beszerezniük, és új bútorzattal kell ellátniuk az üzletet.

A beruházás megvalósítása az Önkormányzatnak is érdeke, mert így helyi, közel 40 éve működik cukrászüzem tudna jobban beköltözni a város szívébe, és ezzel biztosítani Körmend központjában a helyiek és a turisták számára is jól elérhető helyen a cukrászati kínálatot. Ezzel nem marad üresen a Szabadság téri üzlet sem.

A vállalkozás beruházási támogatási kérelemmel fordult az Önkormányzathoz. Kérelmük 2 m Ft. visszatérítendő és 2 m Ft. vissza nem térítendő támogatásra irányul. A visszatérítendő támogatást 3 év alatt tudják visszafizetni.

Az Önkormányzat alkotott rendeletet vállalkozások támogatására vonatkozóan, amely lehetővé teszi az egyedi támogatás nyújtását is.

Ez esetben ezen egyedi támogatási kérelemről lenne szó, melyben előírásra kerül –a támogatás fejében – 3 fő számára munkahelyteremtés biztosítása, valamint az is, hogy a vállalkozásnak székhelyét Körmenden kell tartania.

A vállalkozásnak a kapott támogatás felhasználásáról bizonylatokkal kell elszámolnia.

A vállalkozás kérelmét, a megkötendő támogatási szerződés tervezetét csatoljuk az előterjesztéshez.

A támogatást a Támogatásokat Vizsgáló Irodának jóvá kell hagynia.

Kérem a Testületet, hogy a támogatás megítéléséről dönteni szíveskedjék.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy beruházási támogatásban részesíti Pappné Horváth Ildikó egyéni vállalkozót, a körmendi Mini cukrászda üzemeltetőjét.

A beruházási támogatás célja: új cukrászda létesítésének támogatása a Körmend, Szabadság tér 12. szám alatti ingatlanban.

A beruházási támogatás összege: 2 m Ft. visszatérítendő és 2 m Ft. vissza nem térítendő támogatás.

A Képviselő-testület megismerte a megkötendő támogatási szerződés tervezetét, és azt jóváhagyja, egyben felhatalmazza a Polgármestert annak aláírására.

Körmend, 2019. 08. 16.

**Bebes István**

**polgármester**